Pta-polisieman skiet glo gesin, homselfArgieffoto Foto: SAPD, Facebook ŉ Pretoriase polisiebeampte het na bewering Dinsdagnag sy vrou en hul sewejarige dogter met sy dienspistool geskiet, waarna hy glo selfmoord gepleeg het. Lt. Kay Makhubele, provinsiale polisiewoordvoerder, het Woensdag aan Maroela Media gesê die beampte, ŉ konstabel, was aan diens tydens die voorval. “Hy het omstreeks middernag sy vuurwapen by die polisiestasie uitgeboek en is na sy huis in Hammanskraal. Hy het sy vrou en dogter geskiet, waarna hy homself geskiet het,” het Makhubele gesê. Volgens Athlenda Mathe, woordvoerder van Netcare 911, is die ma, kind en pa in hul huis aangetref ná ŉ skietvoorval. “Die pa was dood en die ma en kind gewond,” het Mathe gesê. Die vrou en dogter is deur ŉ ander ambulansdiens na die Jubilee-gemeenskapshospitaal geneem. Die dogter het in die hospitaal aan haar beserings beswyk. Die vrou is in ŉ kritieke toestand met ŉ Netcare 911-helikopter na ŉ hospitaal in Johannesburg geneem. Die polisie doen ŉ geregtelike doodsondersoek en ondersoek ŉ saak van moord en poging tot moord. Die motief vir die skietery is nie bekend nie en word ondersoek.